รัฐบาลไทย-ข่าวทำเนียบรัฐบาล-สพฐ.จัดเวิร์คช็อปการจัดการศึกษาขั้นพื้นฐาน เพื่อรองรับการพัฒนาเมืองต้นแบบ "สามเหลี่ยมมั่นคง​ มั่งคั่ง​ ยั่งยืน"
วันจันทร์ที่ 4 มิถุนายน 2561
สพฐ.จัดเวิร์คช็อปการจัดการศึกษาขั้นพื้นฐาน เพื่อรองรับการพัฒนาเมืองต้นแบบ "สามเหลี่ยมมั่นคง​ มั่งคั่ง​ ยั่งยืน"
ยุทธศาสตร์การจัดการศึกษาในเมืองต้นแบบ​ "สามเหลี่ยม​ มั่นคง​ มั่งคั่ง​ ยั่งยืน" ใน 3 อําเภอ "หนองจิก-สุไหงโกลก-เบตง" ยังคงเดินหน้า​ต่อไป ล่าสุด.. สพฐ.จัดประชุม​เชิงปฏิบัติการรับทราบความก้าวหน้า ทบทวนการดําเนินงาน
ยุทธศาสตร์การจัดการศึกษาในเมืองต้นแบบ​ "สามเหลี่ยม​ มั่นคง​ มั่งคั่ง​ ยั่งยืน" ใน 3 อําเภอ "หนองจิก-สุไหงโกลก-เบตง" ยังคงเดินหน้า​ต่อไป ล่าสุด.. สพฐ.จัดประชุม​เชิงปฏิบัติการรับทราบความก้าวหน้า ทบทวนการดําเนินงาน และให้ข้อเสนอแนะการจัดการศึกษาขั้นพื้นฐาน เพื่อรองรับการพัฒนาเมืองต้นแบบ "สามเหลี่ยมมั่นคง มั่งคั่ง ยั่งยืน" โดย​นายสนิท แย้มเกษร ผู้ช่วยเลขาธิการคณะกรรมการการศึกษาขั้นพื้นฐาน รองผู้อํานวยการศูนย์ประสานงานและบริหารการศึกษาจังหวัดชายแดนภาคใต้ เป็นประธาน
นายสนิท แย้มเกษร ผู้ช่วยเลขาธิการ กพฐ.กล่าวว่า จากการที่คณะรัฐมนตรีได้มีมติเห็นชอบหลักการโครงการเมืองต้นแบบ "สามเหลี่ยมมั่นคง มั่งคั่ง ยั่งยืน" เพื่อต้องการยกระดับคุณภาพชีวิตของประชาชนในพื้นที่จังหวัดชายแดนภาคใต้ โดยนําเศรษฐกิจมาเป็นแนวทางหลักไปสู่การเปลี่ยนแปลงครบวงจร เพื่อสร้างโอกาสและการเข้าถึงโอกาสให้กับประชาชนในพื้นที่อย่างเท่าเทียม โดยรัฐบาลได้ประกาศพื้นที่ที่เป็นเมืองต้นแบบ 3 พื้นที่ คือ
1. อําเภอหนองจิก จังหวัดปัตตานีให้เป็นเมืองต้นแบบเกษตรอุตสาหกรรมก้าวหน้าผสมผสาน
2. อําเภอเบตง จังหวัดยะลาให้เป็นเมืองต้นแบบการพึ่งพาพัฒนาตนเองอย่างยั่งยืน
3. อําเภอสุไหงโก-ลก จังหวัดนราธิวาสให้เป็นเมืองต้นแบบการค้าขายชายแดนระหว่างประเทศ
กระทรวงศึกษาธิการโดยสํานักนโยบายและแผนการจัดการศึกษาขั้นพื้นฐาน สํานักงานคณะกรรมการการศึกษาขั้นพื้นฐาน (สพฐ.) จึงได้จัดประชุมเชิงปฏิบัติการครั้งนี้ ระหว่างวันที่ 1-4 มิถุนายน 2561โดยได้ทบทวนแผนการจัดทํายุทธศาสตร์การจัดการศึกษาเพื่อรองรับเมืองต้นแบบฯ ทั้งในระดับอําเภอ และแผนยุทธศาสตร์การศึกษาทั้ง 3 จังหวัด ร่วมกับการจัดทําแผนยุทธศาสตร์การศึกษาเขตพัฒนาเศรษฐกิจพิเศษจังหวัดชายแดนภาคใต้ 20 ปี (พ.ศ.2560-2579)โดยที่ประชุมยังได้ร่วมกันพัฒนากรอบแนวคิดหลักสูตรสถานศึกษาโดยเน้นการเป็นเมืองต้นแบบของแต่ละอําเภอ อีกทั้งได้รับทราบความคืบหน้าการดําเนินงานระดับเขตพื้นที่การศึกษาและโรงเรียน เพื่อนํามาแลกเปลี่ยนเรียนรู้ประสบการณ์ร่วมกัน เพื่อนําไปปรับปรุงพัฒนาแนวทางการบูรณาการศึกษาเมืองต้นแบบให้ตรงกับเป้าหมายของรัฐบาลต่อไป
"สิ่งที่ สพฐ. เน้นเป็นอย่างมากในการประชุม​ครั้งนี้ เพื่อปรับปรุงพัฒนาแนวทางการบูรณาการศึกษาในการเป็นเมืองต้นแบบของแต่ละอําเภอ แต่ขณะเดียวกันไม่ได้มองเพียงการศึกษาในพื้นที่3อําเภอนี้เท่านั้น ต้องมองให้ครอบคลุมพื้นที่จังหวัดชายแดนภาคใต้ และสอดคล้องกับแผนยุทธศาสตร์การศึกษาเขตพัฒนาเศรษฐกิจพิเศษจังหวัดชายแดนภาคใต้ 20 ปีตามนโยบายของพล.อ.สุรเชษฐ์ ชัยวงศ์ รมช.ศึกษาธิการที่ได้ให้แนวคิดในการทํางานเพื่อให้เกิดคุณภาพว่าจะต้องครอบคลุมและเชื่อมโยงกับผู้เรียนทุกกลุ่มเป้าหมาย ทั้งในระบบ นอกระบบการศึกษา และการศึกษาตามอัธยาศัย ตลอดจนประชาชนทั่วไป โดยบูรณาการร่วมกันตามกลไกประชารัฐ ซึ่งเกิดจากความร่วมมือระหว่างภาครัฐ ภาคเอกชน และภาคประชาชน เพื่อส่งผลให้เกิดคุณภาพการศึกษาในพื้นที่อย่างเข้มแข็งต่อไป"นายสนิท กล่าว
นายสุพจน์ แกล้วกล้า ผู้อํานวยการกลุ่มส่งเสริมการจัดการศึกษา สพฐ.กล่าวว่า ผู้เข้าประชุมครั้งนี้ ประกอบด้วยศึกษานิเทศก์ ผู้บริหารสถานศึกษา และครูที่รับผิดชอบการจัดการเรียนการสอนเพื่อรองรับการเป็นเมืองต้นแบบ รวม 95 คน จากอําเภอหนองจิก อําเภอสุไหงโก-ลก และอําเภอเบตงโดยมีพันเอก ขจรศักดิ์ ไทยประยูร คณะทํางานรัฐมนตรีช่วยว่าการกระทรวงศึกษาธิการ ให้เกียรติร่วมในพิธีเปิดและเป็นวิทยากรบรรยายพิเศษ จัดขึ้นระหว่างวันที่​ 1-4 มิถุนายน2561ที่โรงแรมหรรษา เจบี อําเภอหาดใหญ่ จังหวัดสงขลา
ซึ่งถือว่าเป็นอีกครั้งที่สพฐ.ใช้นโยบายเชิงรุก ในการพัฒนาเมืองต้นแบบ สามเหลี่ยมมั่นคง มั่งคั่ง ยั่งยืน เพื่อสร้างโอกาสให้กับประชาชน และให้การศึกษาเป็นพื้นฐานสําคัญต่อการยกระดับคุณภาพชีวิตของประชาชนในพื้นที่จังหวัดชายแดนภาคใต้ให้เกิดขึ้นเป็นรูปธรรม
Written byพจนาถ ช่วยเนื่อง นักประชาสัมพันธ์ชํานาญการพิเศษ สพป.พัทลุง
Photo Creditพจนาถ ช่วยเนื่อง นักประชาสัมพันธ์ชํานาญการพิเศษ สพป.พัทลุง
Rewriter/Editorบัลลังก์ โรหิตเสถียร